《蜗庐有隙地三两席稍种树竹已有可观戏作七篇 其一 菊》
宋代·程俱

吾闻郦侯国，产菊千丈潭。采华食其叶，垂根渍芳甘。

遂令郦川氓，难老如彭聃。庭前有古井，秋霖发清涵。

慇勤东篱绿，覆此白玉奁。时能嚼新蕊，汲月散馀酣。

作者简介：程俱（1078—1144）北宋官员、诗人。字致道，号北山，衢州开化（今属浙江）人。以外祖邓润甫恩荫入仕。宣和三年赐上舍出身。历官吴江主簿、太常少卿、秀州知府、中书舍人侍讲、提举江州太平观、徽猷阁待制。诗多五言古诗，风格清劲古淡，有《北山小集》。